Uz Regulas (ES) Nr. 1306/2013 43. panta pamata ieņēmumi, kas gūti no grāmatojumu finansiālās noskaidrošanas lēmumos un atbilstības noskaidrošanas lēmumos noteiktajām finanšu korekcijām un no pārkāpumiem, ir ELGF izdevumu finansēšanai piešķirtie ieņēmumi.

·aplēses par piešķirtajiem ieņēmumiem, kas iekasējami attiecīgā budžeta gada laikā.

Priekšlikumā par ELGF 2022. gada budžeta apropriācijām Komisija ņēma vērā paredzamos kopējos piešķirtos ieņēmumus. 2022. gada budžetam Komisija pieprasīja apropriācijas tādā apmērā, kas aprēķināts, no aplēstajām vajadzībām atņemot aplēstos piešķirtos ieņēmumus. Budžeta lēmējinstitūcija ELGF 2022. gada budžetu pieņēma, ņemot vērā gaidāmos piešķirtos ieņēmumus.

2022. gada budžeta sagatavošanas laikā Komisija pieejamo piešķirto ieņēmumu kopsummu aplēsa 551 milj. EUR apmērā. Tā kā līdzekļu pārnešana no 2021. uz 2022. gadu nebija gaidāma, tika lēsts, ka visa summa tiks iekasēta budžeta gada laikā. Šos aplēstos ieņēmumus Komisija ņēma vērā tad, kad tika pieprasītas apropriācijas pamata maksājuma shēmai (08 02 05 04. postenis). Šai shēmai nobalsoto apropriāciju un piešķirto ieņēmumu summa ir 14 811 milj. EUR.

Šā ziņojuma pielikumā ir parādīta 2022. gada budžeta provizoriskā izpilde un tās salīdzinājums ar prognozēto izdevumu profilu.

3.Piezīmes par ELGF 2022. gada budžeta provizorisko izpildi

Šis ziņojums iepazīstina ar ELGF 2022. gada budžeta provizorisko izpildi, par kuru sīkākas ziņas sniegtas pielikumā.

Kopējie provizoriskie izdevumi 40 515,1 milj. EUR apmērā galvenokārt ietver dalīti pārvaldītos ELGF izdevumus, ko dalībvalstis deklarējušas laikā no 2021. gada 16. oktobra līdz 2022. gada 15. oktobrim, un budžeta gada laikā piemērotos ikmēneša atlīdzinājumu samazinājumus. Tie ietver arī tieši pārvaldītos ELGF izdevumus, ko vēl paredzēts apmaksāt līdz 2022. gada 31. decembrim un kas aplēsti aptuveni 25,4 milj. EUR apmērā.

Turpinājumā īsi komentēti daži budžeta panti un posteņi, kuros redzamas būtiskākās atšķirības starp faktiskajiem izdevumiem un atbilstošajām apropriācijām, kas iekļautas 2022. gada budžetā.

3.1.Tirgus pasākumi

Ar tirgu saistīti izdevumi, kas KLP stratēģiskajos plānos nav ietverti: šiem izdevumiem paredzēto apropriāciju provizoriskais izlietojums ir 2977,4 milj. EUR, proti, tas ir par 316,8 milj. EUR (11,9 procentpunkti) augstāks nekā apropriācijas. Tas galvenokārt ir saistīts ar izpildi ārkārtas atbalsta pasākumu pozīcijā (08 02 03 11), kurā budžets nebija paredzēts, un ar to, ka pārvietojums no krīzes situācijām paredzētās rezerves nav atspoguļots agrīnās brīdināšanas sistēmā. Neņemot vērā ārkārtas atbalsta pasākumus (08 02 03 11), ar tirgu saistīto izdevumu izpilde no budžetā paredzētās summas atpaliek par 6,6 procentpunktiem (–175,9 milj. EUR).

Budžeta galīgā izpilde attiecībā uz POSEI un Egejas jūras nelielajām salām (izņemot tiešos maksājumus) (08 02 03 01) ir par 7,7 milj. EUR (–3,4 procentpunkti) mazāka nekā budžetā paredzētā summa.

Budžeta galīgā izpilde postenī “Lauksaimniecības produktu noieta veicināšana – vienas dalībvalsts programmas, ko īsteno dalītā pārvaldībā” (08 02 03 02) atpaliek par 35,3 procentpunktiem (–31,4 milj. EUR). Kopējie izdevumi par skolu apgādes programmām (08 02 03 04) gada beigās ir par 14,9 milj. EUR (–8,0 procentpunkti) mazāki nekā budžetā paredzētā summa. Abu budžeta posteņu gadījumā tas izskaidrojams galvenokārt ar to, ka šo shēmu īstenošanu turpina ietekmēt Covid-19 pandēmija.

Olīveļļas programmām paredzēto līdzekļu (08 02 03 05) galīgais izlietojums uzrāda izpildes pārsniegumu 11,0 procentpunktu (4,7 milj. EUR) apjomā.

Budžeta galīgā izpilde attiecībā uz augļiem un dārzeņiem (08 02 03 06) nesasniedz budžetā paredzēto summu 931,0 milj. EUR, proti, tā ir par 53,1 milj. EUR (–5,7 procentpunkti) mazāka.

Vīna nozarei paredzēto līdzekļu (08 02 03 07) galīgais izlietojums nesasniedz budžetā paredzēto summu 1026,0 milj. EUR, proti, tas ir par 75,4 milj. EUR (–7,4 procentpunkti) mazāks.

Biškopības nozarei paredzēto līdzekļu (08 02 03 08) galīgais izlietojums uzrāda nepietiekamu izpildi 13,2 procentpunktu (–7,8 milj. EUR) apjomā.

Nekādas summas publiskās un privātās uzglabāšanas pasākumiem (08 02 03 10) un ārkārtas pasākumiem (08 02 03 11) budžetā sākotnēji nebija paredzētas. Ņemot vērā dažādas krīzes, kas izraisījušas tirgus traucējumus, tika pieņemta Komisijas Deleģētā regula (ES) 2022/467 un Komisijas Īstenošanas regula (ES) 2022/470.

Dalībvalstis paziņoja 17 milj. EUR par uzglabāšanas pasākumiem cūkgaļas tirgū (budžeta postenis 08 02 03 10); 2022. gada budžeta ietvaros tās apguva 10,2 milj. EUR.

Pēc Komisijas Deleģētās regulas (ES) 2022/467 pieņemšanas ārkārtas pasākumu budžeta postenim kopumā tika piešķirti 500 milj. EUR, tai skaitā 350 milj. EUR lielas apropriācijas, kas pārvietotas no krīzes situācijām paredzētās rezerves. Atlikušos 142,2 milj. EUR no kopējās izpildes (492,2 milj. EUR) sedza no piešķirtajiem ieņēmumiem.

3.2.Tiešie maksājumi